สยามพิวรรธน์ ต่อยอดธุรกิจรีเทล จับมือ ทาคาชิมายะ นำสินค้าแบรนด์ไทย บุกตลาดญี่ปุ่นเป็นครั้งแรก
บริษัท สยามพิวรรธน์ รีเทล โฮลดิ้ง จำกัด ขยายขีดความสามารถในกลุ่มธุรกิจค้าปลีกของสยามพิวรรธน์สู่ตลาดต่างประเทศ  ด้วยการจับมือกับ Takashimaya Transcosmos IC Japan Company Limited (TTICJ) ในเครือทาคาชิมายะ ห้างสรรพสินค้ายักษ์ใหญ่ระดับพรีเมียม ที่ประสบความสำเร็จและได้รับการยอมรับสูงที่สุดในญี่ปุ่น
14 มิ.ย. 2565

สยามพิวรรธน์ ต่อยอดธุรกิจรีเทล จับมือ ทาคาชิมายะ นำสินค้าแบรนด์ไทย บุกตลาดญี่ปุ่นเป็นครั้งแรก
สยามพิวรรธน์ x ลงทุนแมน
บริษัท สยามพิวรรธน์ รีเทล โฮลดิ้ง จำกัด ขยายขีดความสามารถในกลุ่มธุรกิจค้าปลีกของสยามพิวรรธน์สู่ตลาดต่างประเทศ
ด้วยการจับมือกับ Takashimaya Transcosmos IC Japan Company Limited (TTICJ) ในเครือทาคาชิมายะ ห้างสรรพสินค้ายักษ์ใหญ่ระดับพรีเมียม ที่ประสบความสำเร็จและได้รับการยอมรับสูงที่สุดในญี่ปุ่น
เพื่อนำผลิตภัณฑ์จาก 3 แบรนด์ไทย ได้แก่ แอ็บโซลูท สยาม (Absolute Siam), อีโค่โทเปีย (Ecotopia) และ ไอคอนคราฟต์ (ICONCRAFT) ไปเปิดตัวในงาน Meetz STORE
ซึ่งเป็นงานแสดงสินค้าและแพลตฟอร์มอีคอมเมิร์ซรูปแบบใหม่ ที่ห้างทาคาชิมายะ ไทม์สแควร์ ในกรุงโตเกียว
และงาน Asian Fair ที่ห้างทาคาชิมายะ เมืองนาโกยะ ซึ่งนับว่าเป็นการรุกตลาดประเทศญี่ปุ่นเป็นครั้งแรก
เป้าหมายในครั้งนี้ เพื่อตอกย้ำกลยุทธ์หลักในการเร่งการเติบโตของกลุ่มธุรกิจค้าปลีก และเพื่อขยายฐานลูกค้า
พร้อมส่งเสริมนักธุรกิจรายย่อยในไทย (SME) ให้ก้าวสู่ตลาดโลก
เปรียบเหมือน “Local Hero” ที่ช่วยขับเคลื่อนเศรษฐกิจไทยให้เติบโตอย่างยั่งยืน
คุณอุสรา ยงปิยะกุล ประธานเจ้าหน้าที่บริหาร กลุ่มธุรกิจค้าปลีก บริษัท สยามพิวรรธน์ จำกัด กล่าวว่า
“สยามพิวรรธน์ทำธุรกิจกับบริษัทยักษ์ใหญ่จากญี่ปุ่นมาอย่างยาวนาน
ทาคาชิมายะ คือหนึ่งในพันธมิตรสำคัญของกลุ่มสยามพิวรรธน์ ที่มาเปิดสาขาแรกในประเทศไทย ณ ไอคอนสยาม
ความร่วมมือครั้งนี้จึงถือเป็นการต่อยอดความสัมพันธ์ทางธุรกิจที่แน่นแฟ้น
โดย TTICJ ในเครือทาคาชิมายะ จะช่วยเชื่อมโยงกลุ่มลูกค้าใหม่ ๆ รวมไปถึงการเข้าถึงความรู้และประสบการณ์ความสำเร็จอันยาวนานในตลาดญี่ปุ่น
ในขณะที่สยามพิวรรธน์จะนำความเชี่ยวชาญในการนำเสนอสินค้าที่แตกต่าง มีอัตลักษณ์ของความเป็นไทย ไปสร้างประสบการณ์ที่แปลกใหม่ในตลาดญี่ปุ่น
ซึ่งการเปิดตลาดในครั้งนี้นับเป็นประเทศที่ 3 ในเอเชีย หลังจากที่ได้ขยายไปยังมาเลเซีย และไต้หวันก่อนหน้านี้ โดยใช้ระยะเวลาเพียง 5 เดือน หลังเปิดศักราชเมื่อต้นปี 2565
ที่น่าสนใจคือ ในงาน Meetz STORE ด้วยโมเดลธุรกิจอีคอมเมิร์ซแบบใหม่ผ่านแพลตฟอร์ม O2O ที่เชื่อมโยงลูกค้าจากช่องทางออฟไลน์สู่ออนไลน์
ถือเป็นการเพิ่มโอกาสของแบรนด์ไทยให้เข้าถึงลูกค้ากลุ่มเป้าหมายในต่างประเทศ
พร้อมส่งเสริมศักยภาพในการตอบสนองความต้องการ และพฤติกรรมการซื้อสินค้าของลูกค้าชาวญี่ปุ่นได้ดียิ่งขึ้น"
ในขณะที่สินค้าทั้ง 3 แบรนด์ คือ แอ็บโซลูท สยาม (Absolute Siam), อีโค่โทเปีย (Ecotopia) และ ไอคอนคราฟต์ (ICONCRAFT)
แต่ละแบรนด์ก็มีจุดเด่นที่แตกต่างกัน อีกทั้งเป็นสินค้าจากฝีมือของคนไทยที่มีความเป็นอัตลักษณ์ และเต็มไปด้วยความคิดสร้างสรรค์
เช่น ชิ้นงานนวัตศิลป์และงานคราฟต์ร่วมสมัย จากนักออกแบบไทยมากฝีมือ นักสร้างสรรค์รุ่นใหม่ที่ใส่ใจสิ่งแวดล้อม และผู้ประกอบการรายย่อยทั่วประเทศ
โดยจุดเด่นของแต่ละงาน ที่สยามพิวรรธน์นำสินค้าแบรนด์ไทย ไปเปิดตัวในประเทศญี่ปุ่น คือ
- งาน Meetz STORE จัดขึ้นที่ห้างทาคาชิมายะ ไทม์สแควร์ ย่านชินจูกุ กรุงโตเกียว ตั้งแต่วันที่ 29 เมษายน 2565 เป็นต้นไป
โดยบริษัท สยามพิวรรธน์ รีเทล โฮลดิ้ง จำกัด จะเริ่มเปิดดำเนินการที่ Meetz STORE ในช่วงปลายเดือนมิถุนายน 2565
จากทำเลที่ตั้งซึ่งอยู่ใกล้กับสถานีรถไฟชินจูกุ มีผู้โดยสารราว 3.6 ล้านคนต่อวัน ถือเป็นโอกาสที่จะดึงดูดผู้เข้าชมงาน
ที่สำคัญคือ Meetz STORE ตั้งเป้าที่จะเจาะตลาดลูกค้าผู้ถือบัตรสมาชิกของทาคาชิมายะ จำนวนกว่า 5.7 ล้านรายทั่วประเทศ
- งาน Asian Fair เป็นงานแสดงสินค้านานาชาติที่ประสบความสำเร็จอย่างมากในแต่ละปี
โดยจะจัดขึ้นที่ห้างทาคาชิมายะ เมืองนาโกยะ ศูนย์กลางมหานครใหญ่อันดับ 3 ของญี่ปุ่น ในวันที่ 23-28 มิถุนายน 2565
โดยลูกค้าชาวญี่ปุ่นจะได้พบกับสินค้าที่หลากหลาย และตื่นตาตื่นใจไปกับคอลเลกชันสินค้าจากแบรนด์ที่รังสรรค์ขึ้นโดย สยามพิวรรธน์ รีเทล โฮลดิ้ง
ซึ่งเป็นงานที่เหล่านักช็อปชาวญี่ปุ่นตั้งตารอคอย หลังจากไม่สามารถเดินทางได้ ในช่วงการแพร่ระบาดของโควิด 19
ความร่วมมือครั้งนี้ เป็นโอกาสที่จะขยายตลาดสินค้าของสยามพิวรรธน์ (Owned Brand) และแบรนด์ของคนไทยที่ต่อยอดในต่างประเทศ ด้วยโมเดลธุรกิจรูปแบบใหม่
ซึ่งจะช่วยส่งเสริมให้สยามพิวรรธน์และพันธมิตรบรรลุผลประโยชน์ และสร้างการเติบโตร่วมกันอย่างยั่งยืนในอนาคต
#สยามพิวรรธน์
#ทาคาชิมายะ